กลุ่มจังหวัดภาคกลาง 17 จังหวัดจัดงานต้องช็อป ชิม @ ต้องชม แฟร์ 2019 เปิดตลาดสินค้าเด่นรวมสุดยอดตลาดประชารัฐต้องชม และสินค้าเด่นภาคกลาง
นายชินพล ดิตถะวิโรจน์ พาณิชย์จังหวัดนนทบุรี  เปิดเผยว่า ได้ร่วมกับกลุ่มจังหวัดภาคกลาง 17 จังหวัด จัดงานแสดงและจำหน่ายสินค้าเด่นรวมสุดยอดตลาดประชารัฐต้องชมและสินค้าเด่นภาคกลาง “ต้องช็อป ชิม @ ต้องชม แฟร์ 2019” เพื่อเพิ่มช่องทางการจำหน่ายสินค้าและบริการ ตลอดจนยกระดับราคาสินค้าเกษตร ภายในงานมีการแสดงและจำหน่ายสินค้าจากผู้ประกอบการตลาดประชารัฐต้องชม โอท็อป SMEs ในพื้นที่ภาคกลาง 17 จังหวัด อาทิ จังหวัดสิงห์บุรี ราชบุรี พระนครศรีอยุธยา และสินค้าเด่นภาคกลางกว่า 170 คูหา ทั้งสินค้าผักสด เสื้อผ้าเครื่องแต่งกาย เครื่องประดับของตกแต่ง เครื่องสำอาง และสมุนไพร คาดว่าจะมีมูลค่าการจำหน่ายสินค้าไม่น้อยกว่า 15 ล้านบาท         สำหรับการจัดงานดังกล่าวกำหนดจัดทั้งส่วนกลางและภูมิภาค โดยส่วนกลางจัดที่ลานอเนกประสงค์ ชั้น 2 อาคาร B ศูนย์ราชการเฉลิมพระเกียรติฯ แจ้งวัฒนะ ระหว่างวันที่ 10 - 13 กันยายน และส่วนภูมิภาคที่บริเวณลานหน้าศาลากลางจังหวัดชลบุรี ระหว่างวันที่ 21 - 24 กันยายนนี้